Håndbok - kap 4, versjon 1.0     Folkeakademienes Landsforbund, Tøyengt. 26, 0190  Oslo, 22 68 22 06, www.folkeakademiet.no

Hvordan starte folkeakademi

Hvis det mangler et folkeakademi der du bor, hvorfor ikke starte et. Både enkeltpersoner, organisasjoner og institusjoner kan ta et slikt initiativ. 
Enten du er alene eller dere i utgangspunktet er flere som kunne tenke seg å starte et akademi, er det hensiktsmessig å skaffe seg kunnskap om hva Folkeakademiet er, hvordan et akademi fungerer, hvilke aktivitets- og programmuligheter som finnes, støtteordninger, vedtekter, handlingsplanen «Inn i et nytt årtusen» og idégrunnlaget «Et redskap for en bedre framtid».
Vedtektene, handlingsplanen og idégrunnlaget danner fundamentet for alle folkeakademienes virksomhet og er viktige og nødvendige dokumenter å ha.

For å få tilsendt informasjonsmateriell og ellers få gode råd, kan dere ta kontakt med daglig leder i det distriktet det nye akademiet vil høre til, eller med Folkeakademienes landssekretariat i Oslo. Dere kan deretter gå fram på følgende måte:

1. Finn flere interesserte - informer disse
Er det en eller noen få personer som har tatt inititativet, kan det være viktig å få med flere interesserte. Disse må også settes inn i Folkeakademiets ideer og muligheter. 

2. Kall inn til møte - driv «innpisking» i forkant
Når dere har tilstrekkelig mange interesserte (hvor mange dette bør være er dere de beste til å vurdere), kaller dere inn til et orienterings- eller stiftelsesmøte. 
Jo flere dere får til å komme, jo bedre. Det kan være smart å sette opp en liste over personer dere ønsker skal være med, og forsøke å motivere disse. Dette kan være enkeltpersoner, representanter for organisasjoner, institusjoner, kommunale etater etc. 
For å stimulere folks lyst til å komme, kan det være et pluss å legge inn et kulturinnslag eller lignende i programmet.
Daglig leder eller en fra distriktsstyret, vil om de kan, delta og gi informasjon.

3. Velg interimstyre eller styre
Alt etter hva dere legger opp til og har klart å forberede, kan det på møtet velges et interimstyre eller et ordinært styre. Et interimstyre vil ha som hovedoppgave å ta seg av resten av det forberedende arbeidet og forberede et ordinært årsmøte med valg av styre. Dette er kanskje den vanligste måten å gjøre det på.
 
Men dersom entusiasmen er tilstede og forberedelsene er kommet langt, kan det være like naturlig å stifte akademiet og velge styre med det samme. I så fall bør sakslisten inneholde forslag til vedtekter, budsjett, valg av leder og styremedlemmer, prioriterings- og aktivitetsplan m.m. i henhold til normalvedtektene for Folkeakademiet. Om dere velger å gjøre det slik, kan møteopplegget stort sett følge sakslisten for årsmøter i lokalakademier som er beskrevet i normalvedtektene. Opplegget kan f.eks. være:

4. Møteopplegg og saksliste
- Ønske velkommen
- Informasjon om hva som skal skje og hvorfor
- Konstituering av møtet
- Innledning: «Hva vil vi med et folkeakademi i vår kommune?»
- Ordskifte med oppsummering 
- Forslag til styre og varamedlemmer *
- Valg
- Arbeidsprogram
- Budsjett og fastsettelse av kontingent **
- Valg av utsendinger til distriktssammenslutningens årsmøte og til landsmøtet i Folkeakademienes Landsforbund (annet hvert år).
- Kaffepause
- Underholdnings-/programinnslag
- Noen avsluttende ord

* Uansett om dere velger styre eller går veien om et interimstyre, er det lurt å ha snakket med mulige kandidater på forhånd, for å unngå at ingen vil ta styreverv. Prøv å få folk som har både organisatoriske evner, ideer og lyst til å bli med. Det er viktig for at akademiet skal få en god start.

** Kontingenten kan være ulik for enkeltpersoner og organisasjoner/institusjoner. Det er f.eks. ikke urimelig om organisasjoner/institusjoner betaler høyere kontingent.
Kontingenten bør inkludere abonnement på Folkeakademienens kulturmagasin «Nøkkelen». Det kan også diskuteres om kontingenten kan inneholde andre «goder».

5. Avtal styremøte
Det kan være nyttig for det nyvalgte styret å ha et kort møte i etterkant. I alle fall bør et styremøte avtales. Dette bør avholdes relativt snart, mens «gløden» ennå er der.

Godt begynt er halvt fullendt!
Det er fornuftig å forberede det første møtet godt. For å få folk til å bli med, må dere kunne fortelle hva Folkeakademiet er, hvordan det kan brukes og hva et godt drevet akademi kan bety for lokalsamfunnet, kommunen, byen eller bydelen. 
Hvis dere føler dere usikre på dette, kan dere få med en talefør og erfaren person fra et akademi i nærheten eller fra distriktssammenslutningen det nye akademiet vil høre til.
Noen argumenter som kan brukes for å begrunne hvorfor en ønsker å starte opp et akademi kan være: 

* Det er behov for et frittstående organ som kan ta opp viktige saker og få organisasjoner, institusjoner og enkeltpersoner til å samarbeide.
* Lokalsamfunnet, skoler og institusjoner har behov for mer kulturformidling. Et folkeakademi vil både kunne bli et forum for lokale utøvere og være en formidler av kulturutøvere utenfra. Akademiet og dets medlemmer vil dessuten:
* motta tilbud om sterkt subsidierte turnéprogram fra distriktet.
* få tilgang til et landsomfattende programholdernettverk.
* bli tildelt statsstøtte til programvirksomheten. 
* få statsstøtte til studievirksomhet.

Program på stiftelsesmøtet
For å få folk til å komme og også friske opp møtet, vil det være et pluss om stiftelsesmøtet inneholder programinnslag, f.eks. sang- og/eller musikk, et foredrag eller noe annet. Til dette kan en bruke lokale krefter, eller kontakte daglig leder i distriktet og høre om han/hun har noe å anbefale.
Distriktet vil i mange tilfeller kunne tilby et turnéprogram, de vil kunne bidra med ideer og erfaringer, samt ha oversikt over programholdere.

Det er ingen ulempe om programmet blir et eksempel på noe akademiet vil stå for framover. Slik kan et akademi få en god start og det kan skapes positive holdninger i lokalmiljøet.

Distriktssammenslutningen og Landsforbundet hjelper
Når et nytt akademi stiftes, vil det dukke opp ting dere er usikre på. Distriktssammenslutningen og Landsforbundet vil hjelpe så godt de kan.
Om det passer, vil distriktsrepresentanter være med på  stiftelsesmøtet. I fylker der det ikke finnes en distriktssammenslutning, kan dere spørre Landsforbundet om dette.

Distriktet og Landsforbundet har brosjyrer, informasjonsmateriell, vedtekter og annet nødvendig materiell. Landsforbundet sender en «startpakke» til nye akademier og gir et oppstartingstilskudd etter at det første møtet er holdt.
 
Det nye akademiet må bruke en logo utarbeidet av Folkeakademienes Landsforbund i det daglige arbeidet. Akademiet kan bestille konvolutter og brevark, billetthefter og medlemskort, plakater og klistremerker, penner og pins. Materiellet er gratis eller selges til produksjonspris.

Diskusjonstemaer:
* Hva er de viktigste grunnene til at det er behov for et folkeakademi hos oss?
Hvilke argumenter vil de som kommer på møtet, la seg overbevise av?

* Hvordan skal vi legge opp arbeidet fram mot et stiftelsesmøte?
Hvordan skal vi legge opp selve møtet?
Hvilken programholder ønsker vi?
Er det hensiktsmessig med andre innledere til møtet? I så fall hvem og hva skal de inviteres til å snakke om?

* Folkeakademivirksomhetens fundament er idégrunnlaget «Et redskap for en bedre framtid», handlingsplanen «Inn i et nytt årtusen» og vedtektene. 
Diskuter hvordan akademiet kan bruke disse dokumentene. Med utgangspunkt i eget lokalmiljø - hva er viktigst å arbeide med?